དེར་བརྟེན།ངོས་ཀྱིས་བཤད་རྒྱུ་ནི་གང་ལྟར་ང་ཚོས་ཉམས་པ་སོར་ཆུད་དང་མི་ཉམས་གོང་འཕེལ་གྱི་ལས་ཀ་བྱེད་པའི་ཆོས་དང་རིག་གཞུང་ནི་ལོ་བརྒྱ་ཕྲག་སྟོང་ཕྲག་རིང་ལ་བསམ་བློ་གཏོང་དགོས་པ་ཞིག་རེད།ང་ཚོའི་མི་རབས་རྫོགས་འགྲོ་གི་རེད།སྔོན་མ་དཀའ་ལས་རྒྱག་མཁན་ཚོའི་བྱས་རྗེས་དེ་ལྷག་ཡོད་པ་རེད།དེའི་རྗེས་མཐུད་མཁན་ཚོས་མུ་མཐུད་ནས་བྱེད་བཞིན་ཡོད་པ་རེད།རིམ་པས་ཕོ་གསར་མོ་གསར་ཁྱོད་ཚོ་ཡང་སྤོ་ལགས་དང་རྨོ་ལགས་ཆགས་ཀྱི་རེད།དེ་ནས་ཤི་རྒྱུ་རེད།ཡིན་ནའང་།ཁྱོད་རང་ཚོས་དཀའ་ལས་བརྒྱབ་པ་ལ་མུ་མཐུད་དེ་མི་ཐོག་རྗེས་མ་ཚོས་རྗེས་བསྐྱང་གི་རེད།བསྐྱང་དགོས་པའང་རེད།སྒྲིག་འཛུགས་ཀྱི་ལས་ཀ་དེ་ལོ་བཅུ་ཕྲག་ཁ་ཤས་ཀྱི་སྐད་ཆ་མ་ཡིན་པར་ལོ་བརྒྱ་ཕྲག་མང་པོར་བསམ་བློ་གཏོང་དགོས་པ་ཞིག་རེད།དེར་བརྟེན་ད་ལྟའི་བར་དུ་ཧུར་ཐག་བྱས་འདུག་ལ་མ་འོངས་པར་ཡང་ཧུར་ཐག་བྱེད་རོགས་ཞེས་ཟེར་རྒྱུ་ཡིན།ཞེས་དང་།གཞན་ཡང་ཕྱི་ལོ་༡༩༥༩ལོར་ལྷ་ས་ནས་ཛ་དྲག་ངང་བཙན་བྱོལ་དུ་ཕེབས་པའི་སྐོར་དང་།བཙན་བྱོལ་གྱི་གནས་སྟངས་རིམ་པའི་ཡར་རྒྱས་བཏང་བའི་སྐོར་སོགས་ལ་བཀའ་སློབ་ཟབ་རྒྱས་སྩལ་རྗེས་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དབུ་བརྙེས་ནས་ལོ་ངོ་ཧྲིལ་པོ་ཉེར་གཅིག་འཁོར་བའི་མཛད་སྒོ་མཇུག་ལེགས་པར་གྲུབ་སྟེ་བཞུགས་སྒར་ཕོ་བྲང་དུ་ཆིབས་བསྒྱར་བསྐྱངས་ཡོད་པ་བཅས།།